joelniklaus/EU_Wikipedias huggingface dataset:
Γαλατάδες Πέλλας

Οι Γαλατάδες είναι χωριό της Περιφεριακής ενότητας Πέλλας, πρώην έδρα του δήμου Μεγάλου Αλεξάνδρου και νυν έδρα της ομώνυμης δημοτικής ενότητας του δήμου Πέλλας. Έχει πληθυσμό 1.858 κατοίκους (). Η Ενορία τους χωριού είναι αφιερωμένη στον Άγιο Αθανάσιο.

Οι Γαλατάδες βρίσκονται νοτιοανατολικά της Έδεσσας σε απόσταση 26 χλμ. από το κέντρο της και νοτιοδυτικά των Γιαννιτσών σε απόσταση 13χλμ. από το κέντρο τους.

Παραπομπές 

Δήμος Πέλλας
Χωριά του νομού Πέλλας
Βικτόρια Σίλβστεντ

Η Κάρεν Βικτόρια Σίλβστεντ (Karen Victoria Silvstedt, 19 Σεπτεμβρίου 1974) είναι μοντέλο και ηθοποιός από τη Σουηδία. Είναι επίσης παρουσιάστρια και τραγουδίστρια.

Βιογραφία 
Η Βικτόρια Σίλβστεντ γεννήθηκε στις 19 Σεπτεμβρίου του 1974 σε μια μικρή πόλη στη βόρεια Σουηδία. Έχει μια μεγαλύτερη αδελφή, τη Βερόνικα, και έναν μικρότερο αδερφό.

Από μικρή της άρεσε το σκι, και έγινε μέλος της Σουηδικής ομάδας σκι. Έχει ακόμη και κατέλαβε την τέταρτη θέση στους Ολυμπιακούς. Η καριέρα της στο σκι τελειωσε όταν είχε μια σοβαρή ζημία στον ώμο που οφείλεται σε πτώση.

Καριέρα 
Αναδείχτηκε Μις Σουηδία το 1993. Την επόμενη χρονιά εκπροσώπησε τη χώρα της στο Μις Κόσμος. Το 1994, ξεκίνησε να εργάζεται ως μοντέλο στο Παρίσι.

Η Σίλβστεντ το 2001 ηχογράφησε ένα άλμουμ που ονομάζετεn Girl on the Run.

Αυτή τη στιγμή συμπαρουσιάζει το ριάλιτι Ο Τροχός της Τύχης .

Έκανε μικρές εμφανίσης σε Χολυγουντιανές ταινίες συμπεριλαμβανομενων των Boat Trip, The Independent, BASEketball, και Out Cold, όπου στο τελευταία έπαιξε  τον εαυτό της. Η Σίλβστεντ πρωταγωνιστεί σε ευρωπαϊκές και Αμερικάνικες ταινίες.

Η Σίλβστεντ εμφανίζεται σε ένα ριάλιτι στο E! με τον τιτλο My perfect Life που ασχολειτε με την ζωή της και μεταδιδετε σε ολοκληρο τον κοσμο.
Η Βικτόρια Σίλβστεντ μιλά άπταιστα σουηδικά, αγγλικά, γαλλικά και ιταλικά.

Εξωτερικοί σύνδεσμοι 
 Επίσημος ιστότοπος
 
 Βικτόρια Σίλβστεντ στο Playboy Online

Σουηδοί τραγουδιστές
Πλέιμεϊτ
Σουηδοί μοντέλα
Σουηδοί αυτοβιογράφοι
Σουηδές ηθοποιοί κινηματογράφου
Άνω Κουφονήσι Κυκλάδων

Το Άνω Κουφονήσι (ή απλώς Κουφονήσι) είναι μικρό νησί των Κυκλάδων που βρίσκεται στο σύμπλεγμα των Μικρών Κυκλάδων, μεταξύ των νησιών Νάξου και Αμοργού. Έχει έκταση 5,77 τ.χλμ και πληθυσμό 366 κατοίκους, κύρια ασχολία των οποίων είναι η αλιεία και σε μικρότερο βαθμό η κτηνοτροφία (κυρίως αιγοπρόβατα). Επίσης ξεχωρίζουν οι 5 αξιόλογες παραλίες που υπάρχουν στο νησί, με ωραιότερες το Πορί και τον Φοίνικα. Ο οικισμός της Χώρας στη νοτιοδυτική ακτή του νησιού είναι ένα χαρακτηριστικό παράδειγμα της κυκλαδίτικης αρχιτεκτονικής. Το νησί γνωρίζει σημαντική τουριστική ανάπτυξη την τελευταία δεκαετία. Υπάρχει και το χειμώνα ακτοπλοϊκή σύνδεση με τον Πειραιά και τη Νάξο.

Εικόνες

Δείτε επίσης
Κουφονήσια

Πηγές 
 Ιστορία των Κουφονησίων 
 Τα νησιά του Αιγαίου,Κυκλάδες,σελ 124-129 (εκδ.Τουμπής)

Κουφονήσια
Φώτος Τζαβέλας

Ο Φώτος Τζαβέλας (Σούλι, 1770 - Κέρκυρα, 1809) ήταν Σουλιώτης οπλαρχηγός.

Βιογραφία 
Οι "Τζαβελαίοι" αλλιώς και ''Τζαβελάτες'' ήταν γνωστή φάρα από την περιοχή του Σουλίου της Ηπείρου, που έπαιξε σημαντικό ρόλο στους αγώνες των Σουλιωτών και κατά την επανάσταση του 1821. Ο Φώτος Τζαβέλας ήταν πρωτότοκος γιος του Λάμπρου Τζαβέλα και της Μόσχως.  Διαδέχθηκε τον πατέρα του στην ηγεσία των Σουλιωτών, μετά τη μάχη της Κιάφας και την ήττα του Αλή Πασά κατά την οποία ο Πασάς αναγκάσθηκε να ανταλλάξει τους ομήρους  που κρατούσε από το 1792 με σημαντικούς Αρβανίτες  που είχαν πιαστεί αιχμάλωτοι. Έτσι ελευθέρωσε και τον Φώτο που γύρισε στο Σούλι, και, μετά τον θάνατο του πατέρα του, τον εκλέξανε αρχηγό τους οι Σουλιώτες . Παρά τη συνθηκολόγηση, ο Αλή Πασάς ξεκίνησε νέες επιθέσεις (1800 - 1803) εναντίον των Σουλιωτών. Τα γιουρούσια των Αρβανιτάδων του Αλή εναντίον των Σουλιωτών δεν έφεραν αποτέλεσμα, το καλοκαίρι του 1800.Γι' αυτό αποφάσισε ο Πασάς κι έφτιαξε πύργους στην γύρω από το Σούλι περιοχή, και πολιόρκησε, με το ασκέρι του, έτσι, τους Σουλιώτες.Ο Φώτος Τζαβέλας διακρίθηκε στις μάχες αυτές για τον ηρωισμό του και το πνεύμα του ηγέτη . Αναδείχτηκε μεγάλος πολέμαρχος κι έδειξε τόση ανδρεία που οι Σουλιώτες ορκίζονταν "στο σπαθί του Φώτου". Τον Δεκέμβριο του 1803, ο Τουρκαλβανός άρχοντας καταλαμβάνει το Σούλι. Οι Σουλιώτες αναγκάζονται να διασκορπιστούν. Ο Φώτος Τζαβέλας κατέφυγε στην Πάργα κι έπειτα στην Κέρκυρα, τότε κομμάτι της Ιόνιου Πολιτείας υπό ρωσική και οθωμανική επικυριαρχία, όπου άλλωστε, είχαν προσφύγει πολλές σουλιώτικες φάρες. 

Στην Κέρκυρα υπηρέτησε ως αξιωματικός στο στρατιωτικό σώμα που είχε δημιουργηθεί από τους Ρώσους, προκειμένου να προστατέψουν το νησί που τότε κατείχαν. Στο εν λόγω σώμα είχαν ενταχθεί κι άλλοι Σουλιώτες, πολλοί κλεφταρματολοί, ντόπιοι νησιώτες κι εθελοντές από την κυρίως Ήπειρο.

Το 1807 η Κέρκυρα καταλαμβάνεται από τους Γάλλους. Ο Φώτος Τζαβέλας ορίστηκε από τους Γάλλους χιλίαρχος του Συντάγματος τους. Απεβίωσε το 1809 από άγνωστη αιτία και θάφτηκε στο μοναστήρι της Παναγίας της Πλατυτέρας, όπου σώζεται ο τάφος του μέχρι σήμερα. Ενόσω ζούσε, απέκτησε με τη γυναίκα του, Δέσπω, τέσσερις γιους, τον Νικόλα, τον Κίτσο, τον Ιωάννη ή Μπακατσέλο και τον Κωνσταντή, που έζησαν και πήρανε μέρος στην Επανάσταση. Επίσης είχε και μια κόρη την Φωτεινή, που παντρεύτηκε το 1828, τον Γενναίο Κολοκοτρώνη.

Υποσημειώσεις

Βιβλιογραφικές πηγές 
 Πάπυρος Λαρούς Μπριτάνικα, τόμος 57, λήμμα Τζαβέλας (Φώτος)
 "Ιστορία του Σουλίου και Πάργας", Χ. Περραιβός
 Στασινόπουλος Χρήστος, Λεξικό της Ελληνικής Επαναστάσεως του 1821, τόμος Δ, (2021,ειδική έκδοση για ΤΟ ΒΗΜΑ), Εκδόσεις Δεδεμάδη, Μάρτιος 1979

Έλληνες στρατιωτικοί
Φωτος
Μάρκου Αρκαδίας

Το Μάρκου ή Μάρκος είναι ένα μικρό ορεινό χωριό που βρίσκεται στους πρόποδες του όρους Μελικάγκουρο 8 χιλιόμετρα νότια της Δημητσάνας. Το Μάρκου βρίσκεται κοντά στη Ζάτουνα Αρκαδίας (3 χμ), στη δεξιά πλευρά του φαραγγιού του Λούσιου και έχει υψόμετρο 940 μ.

Κατά την τελευταία απογραφή καταγράφηκαν μόλις 23 μόνιμοι κάτοικοι που ασχολούνται κυρίως με την κτηνοτροφία και τη γεωργία. Ο αριθμός αυτός αυξάνεται σημαντικά κατά τη διάρκεια του φθινοπώρου και του χειμώνα καθώς ομάδες κυνηγών επιλέγουν την περιοχή γύρω από του Μάρκου για να διεξάγουν τη θήρα τους (αγριογούρουνα, λαγοί, πουλιά). 

Από το χωριό Μάρκου περνά ο κύριος δρόμος που οδηγεί στη Μονή Φιλοσόφου, μοναστήρι που συγκεντρώνει μεγάλο αριθμό τουριστών, και όχι μόνο, καθ' όλη τη διάρκεια του έτους, ειδικά κατά τις περιόδους των χριστιανικών εορτών.

Ο επισκέπτης του χωριού μπορεί να προγραμματίσει εκδρομές στα γύρω χωριά, πεζοπορία στο φαρράγγι του Λούσιου και τα μοναστήρια Φιλοσόφου και Μονής Προδρόμου.
Επιπλέον, δίνεται η δυνατότητα στον επισκέπτη μιας μοναδικής παρατήρησης του έναστρου ουρανού κατά τη διάρκεια της νύχτας. 

Επίσης, από το χωριό Μάρκου προσφέρεται στον επισκέπτη πανοραμική θέα μεγάλης περιοχής της Πελοποννήσου, από την πεδιάδα της Μεγαλόπολης ανατολικά, το Λύκαιο όρος νότια, όλη τη διαδρομή του ποταμού Αλφειού στα δυτικά μέχρι το Ιόνιο Πέλαγος και τη Ζάκυνθο.

Τα σπίτια γεμίζουν ζωή τη Μεγάλη Εβδομάδα, του Πάσχα, καθώς οι περισσότεροι Μαρκιώτες επιλέγουν το χωριό για να εορτάσουν εκείνες τις ημέρες. Χαρακτηριστικό είναι ότι το Μεγάλο
Σάββατο, η λειτουργία της Ανάστασης μπορεί να γίνει από τις έξι το απόγευμα έως τις 12 το βράδυ, καθώς ο περιοδεύων παπάς πρέπει να παρευρεθεί σε όλα τα διπλανά χωριά. Το κάλεσμα για την έναρξη της λειτουργίας γίνεται με τις καμπάνες της κεντρικής εκκλησίας. Την Κυριακή της Ανάστασης γίνεται στα σπίτια το παραδοσιακό σούβλισμα
του αμνού, ενώ οι περισσότεροι επισκέπτονται τα υπόλοιπα σπίτια για να ανταλλάξουν κεράσματα, κυρίως με τοπικά καλούδια. Τον μέγιστο αριθμό επισκεπτών δέχεται το χωριό
κατά τον μήνα Αύγουστο, με αφορμή τον εορτασμό της Παναγίας τον δεκαπενταύγουστο, και κυρίως για τον εορτασμό της αποτομής της κεφαλής του Αγίου Ιωάννου του Προδρόμου, όπου και είναι η κεντρική εκκλησία, στις 29 Αυγούστου, όπου και γίνεται το πανηγύρι του χωριού. Τραπέζια στήνονται στον περίβολο της κεντρικής εκκλησίας του ΄Άγιου Ιωάννη και ο χώρος του παλιού σχολείου, έχει μετατραπεί σε πολυχώρο εκδηλώσεων. Έρχεται μια ομάδα οργανοπαιχτών με το κλαρίνο σαν βασικό όργανο και τον τραγουδιστή να το συνοδεύει με παραδοσιακά ακούσματα. Οι παραδοσιακοί χοροί παίρνουν το λόγο, όπως ο τσάμικος και ο συρτός.

Πληθυσμός 
Ο πληθυσμός του Μάρκου υπήρξε σταθερός με μικρές αυξομειώσεις την περίοδο 1879 - 1928 αλλά έκτοτε έχει μειωθεί σημαντικά.

Πηγές
 https://web.archive.org/web/20090218005256/http://arcadia.ceid.upatras.gr/arkadia/places/markos.htm
 http://www.markouvillage.gr/

Δήμος Γορτυνίας
Χωριά του νομού Αρκαδίας
Χωριά του Μαινάλου
Μικρές Αντίλλες

Οι Μικρές Αντίλλες (αγγλ. Lesser Antilles) είναι σύμπλεγμα νησιών, μέρος των Αντιλλών, οι οποίες μαζί με τις Μπαχάμες, τα νησιά Τερκς και Κέικος και τις Μεγάλες Αντίλλες σχηματίζουν τις Δυτικές Ινδίες.

Οι Μικρές Αντίλλες διαιρούνται σε δύο μεγάλες νησιωτικές ομάδες: στις Προσήνεμες Νήσους (νότια) και στις Υπήνεμες Νήσους (βόρεια). Παρόλα αυτά υπάρχει ακόμη μία μικρή κατηγορία νήσων, οι επονομαζόμενες Υπήνεμες Αντίλλες στις οποίες συμπεριλαμβάνεται μέρος των πρώην Ολλανδικών Αντιλλών, καθώς και μικρά νησιά της Βενεζουέλας. Οι Υπήνεμες Αντίλλες θεωρούνται μερικές φορές μέρος των Προσήνεμων Νήσων και δεν πρέπει να συγχέονται με τις Υπήνεμες Νήσους.

Νησιά 
Τα σημαντικότερα νησιά των Μικρών Αντιλλών είναι τα εξής:

Εξωτερικοί σύνδεσμοι
 

Νησιωτικά συμπλέγματα
Νησιά της Καραϊβικής

mr:अँटिल्स#लेसर अँटिल्स
Κίτσι

Το Κίτσι είναι οικισμός της ανατολικής Αττικής που βρίσκεται νοτιοανατολικά του Υμηττού ανάμεσα στη Βάρη και το Κορωπί, κατά μήκος της Λεωφόρου Βάρης-Κορωπίου. Διοικητικά ανήκει στον δήμο Κρωπίας. Ο οικισμός αποτελείται κυρίως από νεόκτιστα σπίτια. Αναπτύχθηκε ραγδαία μετά την κατασκευή του νέου αεροδρομίου της Αθήνας στα Σπάτα και σύμφωνα με την απογραφή του 2001 έχει 3.204 κατοίκους. Η πληθυσμιακή του εξέλιξη είναι χαρακτηριστική της πληθυσμιακής έκρηξης στα Μεσόγεια κατά τη δ

Στο ύψωμα Κόντρα Γκλιάτε έχει ανασκαφεί προϊστορικός οικισμός, ο οποίος εκτεινόταν πέρα από την κορυφή και στη ανατολική και δυτική πλαγιά του λόφου. Η θέση άρχισε να κατοικείται την 4η χιλιετία π.Χ. αλλά εγκαταλείφθηκε στις αρχές της 3ης χιλιετίας π.Χ. και στην ίδια θέση άκμασε οικισμός κατά τους μυκηναϊκούς χρόνους. Στη θέση Βουρβάτσι, βορειοδυτικά του λόφου, έχει εντοπιστεί μεγάλο νεκροταφείο των μυκηναϊκών χρόνων. Κατά την αρχαιότητα στον ίδιο λόφο βρισκόταν ο οικισμός Υπένερθεν Λαμπτραί (Κάτω Λαμπτρές), ο οποίος ήταν ο τρίτος μεγαλύτερος δήμος της κλασσικής Αθήνας από πλευράς αριθμού βουλευτών και πιθανότατα η επικράτειά του εκτεινόταν μέχρι τη θάλασσα. Στο λόφο έχει εντοπιστεί ιερό των Νυμφών, όπου σε ένα αποθετήρα εντοπίστηκαν ειδώλια γυναικείων μορφών των γεωμετρικών και αρχαϊκών χρόνων και ιερό πρέπει να υπήρχε και στον λόφο της Παναγίας Μεσοσπορίτισσας, στην οποία έχει ενσωματωθεί υλικό των κλασικών χρόνων. Κοντά στην κορυφή του λόφου Κόντρα Γκλιάτε σώζονται ερείπια παλαιοχριστιανικού ναού, του 5ου ή 6ου αιώνα μ.Χ.

Πορεία του πληθυσμού:

Παραπομπές

Κωμοπόλεις του νομού Αττικής
Δήμος Κρωπίας
Καρελλάς Αττικής

Ο  Καρελλάς είναι οικισμός της ανατολικής Αττικής που βρίσκεται ανατολικά του Υμηττού ανάμεσα στο Κορωπί και την Παιανία, κοντά στην βιομηχανική ζώνη της Παιανίας. Αν και βρίσκεται πιο κοντά στην Παιανία ανήκει διοικητικά στον δήμο Κρωπίας. Ο οικισμός αποτελείται κυρίως από νεόκτιστα σπίτια. Αναπτύχθηκε ραγδαία μετά την κατασκευή του νέου αεροδρομίου της Αθήνας στα Σπάτα και σύμφωνα με την απογραφή του 2001 έχει 1.634 κατοίκους. Ο πληθυσμός έχει σημειώσει ραγδαία αύξηση τα τελευταία χρόνια, κάτι που χαρακτηρίζει γενικότερα τις περιοχές των Μεσογείων. Κοντά στον οικισμό βρίσκεται το προπονητικό κέντρο του Παναθηναϊκού.

Πορεία του πληθυσμού:

Αξιόλογο μνημείο στην περιοχή του Καρελλά αποτελεί ένας μικρός ναός της Μεταβυζαντινής περιόδου, που ονομάζεται ναός Αγίου Γεωργίου Σκληπιού. Το προσωνύμιο Σκληπιού πιθανότατα προέρχεται από παραφρορά του ονόματος Ασκληπιού και αποτελεί πιθανή ανάμνηση αρχαίου ιερού στην ίδια θέση, αφιερωμένου στον Ασκληπιό.

Παραπομπές

Χωριά του νομού Αττικής
Δήμος Κρωπίας
Αλεξέι Μπερεζούτσκι

Ο Αλεξέι Μπερεζούτσκι (ρωσικά: Алексей Березуцкий) γεννήθηκε στις 20 Ιουνίου του 1982, στην Μόσχα. Είναι ποδοσφαιριστής της ΤΣΣΚΑ Μόσχας (ποδόσφαιρο) και της Εθνικής Ρωσίας Ποδοσφαίρου. Το 2005, έλαβε τον τίτλο "Μάστερ Σπορτ". Ο Αλεξέι είναι παντρεμένος, και έχει μια κόρη, την Αλιόνα. Είναι δίδυμος αδερφός του Βασίλι Μπερεζούτσκι.

Βιογραφία 
Ο Αλεξέι ήταν μαθητής του σχολείου Νο.475. Άρχισε την καριέρα του στην ΦΚ Μόσχας. Το 2001, έπαιζε για την "Τσερνομόρετς" και μετά μετακόμισε στην ΤΣΣΚΑ Μόσχας, με την οποία έχει συμβόλαιο μέχρι το 2011. Έκανε το ντεμπούτο του για την ΤΣΣΚΑ Μόσχας στις 8 Μαΐου 2002 απέναντι στην Τορπέντο Μόσχας. Στις 26 Μαρτίου του 2008, ήταν αρχηγός της Εθνικής Ρωσίας απέναντι στην Εθνική Ρουμανίας.

Διακρίσεις

Ομαδικές 

 Πρωτάθλημα ποδοσφαίρου Ρωσίας (2003, 2005, 2006)
 Δευτεροπρωταθλητής Ρωσίας (2004, 2008)
 Χάλκινος πρωταθλητής Ρωσίας (2007)
 Κύπελλο Ρωσίας (2004/2005, 2005/2006, 2007/2008, 2008/2009)
 Σούπερ Καπ Ρωσίας (2004, 2006, 2007, 2009)
 ΟΥΕΦΑ Γιουρόπα Λιγκ (2004/2005)
 Χάλκινος πρωταθλητής στο Ευρωπαϊκό Πρωτάθλημα Ποδοσφαίρου 2008

Ατομικές 

 Βραβείο της Φιλίας
 1 από τους 33 καλύτερους ποδοσφαιριστές (Νο.1 (2005, 2006, 2007), Νο.2 (2004, 2008)). 

Ρώσοι ποδοσφαιριστές
Ποδοσφαιριστές Εθνικής Ρωσίας
Αμυντικοί ποδοσφαιριστές
Ποδοσφαιριστές ΤΣΣΚΑ Μόσχας
Ποδοσφαιριστές ΦΚ Μόσχας
Ποδοσφαιριστές Ευρωπαϊκού Πρωταθλήματος 2012
Ποδοσφαιριστές Ευρωπαϊκού Πρωταθλήματος 2008
Ποδοσφαιριστές ΦΚ Τσερνομόρετς Νοβορωσίσκ
Ποδοσφαιριστές Πρέμιερ Λιγκ Ρωσίας
Ποδοσφαιριστές Ευρωπαϊκού Πρωταθλήματος 2016
Δημοτικό Στάδιο Περιστερίου

Το Δημοτικό Στάδιο Περιστερίου «Άγγελος Ράμφος» είναι στάδιο στο Περιστέρι, στα Δυτικά προάστια της Αθήνας. Βρίσκεται επί των οδών Γιαννιτσών, Κρέσνας και Μπιζανίου, ακριβώς δίπλα στο Κλειστό Γυμναστήριο «Ανδρέας Παπανδρέου» επί των οδών Τζον Κένεντι, Γιαννιτσών και Κρέσνας. 

Αποτελεί την μόνιμη και «φυσική» έδρα του Ατρομήτου Αθηνών που αγωνίζεται στην Σούπερ Λίγκα (Α΄ Εθνική). Η χωρητικότητα του γηπέδου ανέρχεται σε 8.969 θέσεις.

Ιστορία 
Η ιστορία του γηπέδου, σύμφωνα με τον σύλλογο, ξεκινάει από την δεκαετία του 1940, ενώ εγκαινιάστηκε το 1947 την Κυριακή του Πάσχα. Μετά από έργα που έγιναν την δεκαετία του 1970, ο αγωνιστικός χώρος απέκτησε φυσικό χλοοτάπητα το 1977, αντικαθιστώντας τον χωμάτινο αγωνιστικό χώρο που προϋπήρχε. Τα εγκαίνια του φυσικού χλοοτάπητα έγιναν την Κυριακή 18 Σεπτεμβρίου 1977 στον αγώνα Ατρόμητος - Εθνικός Αστέρας για την 1η αγωνιστική του πρωταθλήματος Β΄ Εθνικής.

Το 2003, έναν χρόνο πριν τους Ολυμπιακούς Αγώνες της Αθήνας το 2004, το γήπεδο αναβαθμίστηκε. Από το 2005 που επέστρεψε ο Ατρόμητος στην 1η Εθνική Κατηγορία ποδοσφαίρου, έγιναν βαθμιαία σημαντικά έργα για την αναβάθμιση του γηπέδου. 

Το καλοκαίρι του 2012, με την συμμετοχή του συλλόγου στα ευρωπαϊκά κύπελλα, έγιναν έργα περαιτέρω αναβάθμισης ώστε το γήπεδο να πληροί τις προδιαγραφές της Ευρωπαϊκής Ομοσπονδίας Ποδοσφαίρου.

Το ρεκόρ προσέλευσης στο γήπεδο είναι 13.099 θεατές και έχει γίνει στις 11 Ιανουαρίου του 1981 σε αγώνα του Ατρομήτου με τον Ολυμπιακό. Ωστόσο στο στάδιο έχει σημειωθεί μεγάλη προσέλευση και σε άλλα ματς του Ατρόμητου στο παρελθόν: Το 1973 στο ματς Ατρόμητος-Ρουφ είχαν κοπεί 10.720 εισιτήρια, το 1979 σε ματς Ατρόμητος-Κόρινθος 10.583 εισιτήρια κλπ.

Συγκοινωνιακά το στάδιο εξυπηρετείται από τον παρακείμενο σταθμό μετρό Άγιος Αντώνιος της Γραμμής 2.

Πηγές 

 Δημοτικό στάδιο Περιστερίου - Stadia.gr
 Επίσημη ιστοσελίδα Ατρόμητου Αθηνών

Παραπομπές

Περιστεριου Δημοτικο Σταδιο
Αθλητικές εγκαταστάσεις στην Αθήνα
Ατρόμητος Αθηνών
Στάδια πολλαπλών χρήσεων στην Ελλάδα
Γκιον Καστριότι ο Νεότερος

Ο Γκιόν Καστριότι Β΄ ο Νεότερος (Gjon Kastrioti II, ελληνικά: Ιωάννης Καστριώτης, 1456 - 2 Αυγούστου 1514) ήταν γιος του Σκεντέρμπεη και εγγονός του Ιωάννη Καστριώτη Α΄ του Πρεσβύτερου, τιμαριούχου της Βορείου Αλβανίας.

Βιογραφία 
Γνωστός είναι για την πώληση του ιστορικού κάστρου της Κρούγιας, όπου διέμενε η επιφανής αλβανική οικογένεια , (περιοχή Δίβρας της Γκεγκερίας) στους Βενετούς το 1474  αλλά και για την εξέγερση που οργάνωσε με τη βοήθεια του Κροκόδειλου Κλαδά . Οι δύο πολέμαρχοι, μαζί με Ηπειρώτες, Αλβανούς αλλά και Μανιάτες πολεμιστές επαναστάτησαν κατά των Οθωμανών. Οι εξεγερθέντες έδρασαν στην Ήπειρο, απελευθερώνοντας την Αυλώνα και την περιοχή της Χιμάρας. Πενήντα χωριά και πόλεις κήρυξαν την ανεξαρτησία τους και πολλοί Χιμαριώτες εντάχθηκαν στους επαναστάτες . Η έλλειψη όμως υποστήριξης από τη Δύση και ο μεγάλος (συγκριτικά με τους εξεγερθέντες) τουρκικός στρατός (περίπου 30.000 άτομα) που απεστάλη από τον σουλτάνο, απομόνωσαν τον Κλαδά, ο οποίος, παρά τις επιτυχίες του, αιχμαλωτίστηκε κι εννέα χρόνια αργότερα γδάρθηκε ζωντανός . Έτσι η εξέγερση απέτυχε και οι λιγοστοί διασωθέντες Έλληνες και Αλβανοί πέρασαν στην Νότιο Ιταλία, όπου έμελλε να μείνουν γνωστοί κι ως "Αρμπερές", δηλαδή Αρβανίτες. Οι λοιποί αναγκάστηκαν να υποστούν το εκδικητικό μένος των Τούρκων. Ανάλογες επαναστάσεις πνίγηκαν στο αίμα. Η Αλβανία τελικά έπεσε το 1501, με τελευταία πόλη το Δυρράχιο).

Οικογένεια
Νυμφεύτηκε τη Γιέρινα Μπράνκοβιτς, κόρη του Λαζάρ δεσπότη της Σερβίας.

Υποσημειώσεις

Πηγές 
 Πάπυρος Λαρούς Μπριτάνικα, τόμος 32, λήμμα Καστριώτης
 Πάπυρος Λαρούς Μπριτάνικα, τόμος 6, λήμμα Αλβανία, Ιστορία της Αλβανίας
 Πάπυρος Λαρούς Μπριτάνικα, τόμος 27, λήμμα Ήπειρος, Ιστορία της Ηπείρου
 "Αλβανοί, Αρβανίτες, Έλληνες", Σαράντος Καργάκος, Β' Έκδοση, 2000
 "Ελλήνων Τόποι, 10.000 Χρόνια Ιστορίας", Πατριδογνωσία
 "Ιστορία του Ελληνικού Έθνους, Τόμος Ε', μέρος Β', Κωνσταντίνος Παπαρρηγόπουλος, σχολιασμός Καρολίδη

Αλβανοί επαναστάτες
Ιωαννης νεοτερος
Βασίλειος Γεωργιάδης

Ο Βασίλειος Γεωργιάδης ήταν γραμματέας του αγώνα του 1821.

Η καταγωγή του ήταν από την Τρίπολη. Είχε εγκατασταθεί στην Οδησσό, από όπου και επέστρεψε. Υπηρέτησε στο γραφείο της Γερουσίας ως γραμματέας, και σε άλλα γραφεία της τότε κυβερνήσεως. Οι υπηρεσίες του ήταν τότε πολύτιμες, γιατί δεν υπήρχαν πολλοί που γνώριζαν γράμματα.

Πηγές
Αντουάν Γκομπό

Ο Αντουάν Γκομπό, Σεβαλιέ ντε Μερέ (Antoine Gombaud, Chevalier de Méré) ήταν Γάλλος συγγραφέας, που γεννήθηκε στο Πουατού (Poitou) το 1607 και πέθανε στις 29 Δεκεμβρίου 1684. Παρόλο που δεν ήταν ευγενής, υιοθέτησε τον τίτλο Chevalier (Ιππότης) από τον χαρακτήρα στους διαλόγους του ο οποίος αντιπροσώπευε τις απόψεις του (ονομάστηκε Chevalier de Méré επειδή εκπαιδεύτηκε στο Méré). Αργότερα οι φίλοι του άρχισαν να τον αποκαλούν με αυτό το όνομα.

Ο Γκομπό ήταν σημαντικός θεωρητικός σαλονιού. Όπως πολλοί φιλελεύθεροι στοχαστές του 17ου αιώνα ήταν δύσπιστος απέναντι και στην κληρονομική εξουσία και στην δημοκρατία. Πίστευε ότι τα ζητήματα είναι καλύτερο να επιλύονται σε ανοικτές συζητήσεις ανάμεσα σε μοντέρνους, ευφυείς ανθρώπους. Αυτή η σχολή σκέψης εκφυλίστηκε στον δανδισμό, και εξέλειπε ως οργανωμένη φιλοσοφία με την Γαλλική Επανάσταση.

Τα πιο διάσημα δοκίμια του Γκομπό είναι το L'honnête homme (Ο έντιμος άνθρωπος) και το Discours de la vraie honnêteté (Πραγματεία για την αληθινή τιμιότητα), όμως πιο γνωστός είναι για την συμβολή του στην θεωρία πιθανοτήτων. Ήταν ερασιτέχνης μαθηματικός ο οποίος άρχισε να ενδιαφέρεται σε ένα πρόβλημα που χρονολογείται τουλάχιστον από τον Μεσαίωνα, το πρόβλημα διαίρεσης του στοιχήματος. Το πρόβλημα έχει ως εξής: δύο παίκτες συμφωνούν να παίξουν ένα παιχνίδι για ένα αριθμό γύρων και στο τέλος ο νικητής να κερδίσει ένα ποσό. Πως θα πρέπει να μοιραστεί το ποσό αν το παιχνίδι τελειώσει για κάποιον λόγο πρόωρα;

Ο Γκομπό ζήτησε από διάφορους μαθηματικούς του κύκλου του Μαρέν Μερσέν να λύσουν το πρόβλημα. Ο Μπλεζ Πασκάλ και ο Πιέρ ντε Φερμά ανταποκρίθηκαν στην πρόκληση. Σε μία σειρά επιστολών έθεσαν τα θεμέλια της σύγχρονης θεωρίας πιθανοτήτων.

Παραπομπές

Εξωτερικοί σύνδεσμοι 
 Τα παράδοξα του Σεβαλιέ ντε Μερέ

Γάλλοι συγγραφείς
Γάλλοι μαθηματικοί
Γάλλοι δοκιμιογράφοι
Βόρνεο

Το Βόρνεο  (ινδ. Kalimantan, μαλ. Borneo) είναι το τρίτο μεγαλύτερο νησί στον κόσμο και το μεγαλύτερο νησί της Ασίας. Βρίσκεται βόρεια της Αυστραλίας, στη θαλάσσια περιοχή της Νοτιοανατολικής Ασίας. Σε σχέση με άλλα μείζονα νησιά της Ινδονησίας, βρίσκεται βόρεια της Ιάβας, δυτικά του Σουλαουέζι και ανατολικά της Σουμάτρα. Το νησί ανήκει διοικητικά σε τρεις χώρες: Μπρουνέι και Μαλαισία στον βορρά, και Ινδονησία στον νότο. Περίπου το 73% της έκτασης του νησιού ανήκει στην Ινδονησία, το 26% στη Μαλαισία και το υπόλοιπο 1% της συνολικής έκτασης σχηματίζει το κράτος του Μπρουνέι. Το τοπωνύμιο του νησιού είναι Καλιμαντάν, αν και συχνά ως Καλιμαντάν αναφέρεται μόνο το τμήμα του νησιού που ανήκει στην Ινδονησία. Το Βόρνεο περιλαμβάνει ένα από τα παλαιότερα τροπικά δάση στον κόσμο.

Ετυμολογία 
Το νησί είναι γνωστό με πολλά ονόματα, διεθνώς όμως είναι γνωστό ως Βόρνεο, από το Μπρουνέι, εξ αιτίας της ιστορικής επαφής των Ευρωπαίων με το βασίλειο κατά το 16ο αιώνα, την Εποχή των Ανακαλύψεων. Το όνομα Μπρουνέι τελικώς προέρχεται από τη σανσκριτική λέξη "varun" (वरुण), που σημαίνει ωκεανός ή ο μυθολογικός Βαρούνα, «θεός του ωκεανού». Ωστόσο, οι Ινδονήσιοι ιθαγενείς αποκαλούσαν το νησί Καλιμαντάν. Η ονομασία αυτή προέρχεται από τη σανσκριτική λέξη Kalamanthana, η οποία έχει την έννοια του «νησιού με το καιόμενο κλίμα» και περιγράφει προφανώς το ζεστό και υγρό, τροπικό κλίμα του νησιού.

Πριν από τους Ευρωπαίους, το 977, κινεζικά αρχεία αναφέρονται στο Βόρνεο με τον όρο Πο-νι (Po-ni), όπως και ο Κινέζος αξιωματούχος Τσούα Τζου-Κούα το 1225. Το ιαβανέζικο χειρόγραφο Ναγκαρακρεταγκάμα, το οποίο έγραψε ο ποιητής της αυλής του βασιλείου Ματζαπαχίτ Μπου Πραπάνκα το 1365, αναφέρει το νησί ως Νούσα Ταντζουνγκναγκάρα που σημαίνει το νησί όπου βρίσκεται το βασίλειο Ταντζουνγκπούρα.

Γεωγραφία 
Το Βόρνεο περιβάλλεται βόρεια από τη θάλασσα της Νότιας Κίνας, βορειοανατολικά από τη Θάλασσα Σούλου, ανατολικά από τη Θάλασσα της Κελέβης και νότια από τη Θάλασσα της Ιάβας. Έχει έκταση 743.330 τετρ. χιλιόμετρα. Δυτικά της νήσου βρίσκεται η Χερσόνησος της Μαλαισίας και η Σουμάτρα, νότια η Ιάβα, ανατολικά το Σουλαουέζι και βορειοανατολικά οι Φιλιππίνες.

Η υψηλότερη κορυφή του νησιού είναι στο όρος Κιναμπάλου, στην Πολιτεία Σαμπάχ της Μαλαισίας, με υψόμετρο 4.095 μέτρα πάνω από το επίπεδο της θάλασσας.

Το μεγαλύτερα ποτάμια είναι: το Καπούα με μήκος 1.143 χλμ., που εκβάλλει στα δυτικά και αποτελεί το μεγαλύτερο ποτάμι της Ινδονησίας, το Ρατζάνγκ με μήκος 562,5 χιλιόμετρα, το οποίο είναι το μεγαλύτερο ποτάμι της Μαλαισίας, και τα ποτάμια Μαχακάμ και Μπαρίτο.

Παραπομπές 

Νησιά της Ινδονησίας
Αναγνώστης Κονδάκης

Ο Αναγνώστης Κονδάκης (ή Κοντάκης ή Ιωάννης Κοντάκης του Αθανασίου, 8 Μαρτίου 1782 - 24 Οκτωβρίου 1854)  ήταν Φιλικός, αγωνιστής και πολιτικός του αγώνα του 1821, πληρεξούσιος Κυνουρίας, συγγραφέας απομνημονευμάτων.

Βιογραφία
Η καταγωγή του ήταν από το χωριό Άγιος Πέτρος, της τότε επαρχίας Αγίου Πέτρου Κυνουρίας. Πατέρας του ήταν ο Αθανάσιος Κοντάκης και μητέρα του η Ξανθή, από το γένος του Δημητρίου Οικονομάκη. Πριν γίνει προεστός είχε χρηματίσει ταμίας και έμπορος. Ο ίδιος αναφέρει ότι κατηχήθηκε το 1817 στη Φιλική Εταιρία από τον Ηλία Χρυσοσπάθη.

Με την έναρξη της Επανάσταση μαζί με την οικογένεια πήρε τα όπλα και εξεστράτευσε στα Βέρβαινα, δαπανώντας μεγάλο μέρος από την περιουσία του ενώ έκανε και πολλές προσπάθειες για την σύσταση και την τάξη του εκεί στρατοπέδου και του φροντιστηρίου του. Συμμετείχε στην πολιορκία της Τριπολιτσάς και από τη θέση του πολιτικού ενώ ο γιος του Ανδρέας διέπρεψε ως στρατιωτικός.

Έγινε πληρεξούσιος εκπροσωπώντας την επαρχία Αγίου Πέτρου στην Γ' Εθνοσυνέλευση Επιδαύρου, τη Γ' Εθνοσυνέλευση Ερμιόνης, τη Γ' Εθνοσυνέλευση Τροιζήνας, τη Δ' Εθνοσυνέλευση Άργους και την Ε' Εθνοσυνέλευση 1832 καθώς και στην Εθνοσυνέλευση του 1843. Αναφέρεται ότι ως πολιτικός τηρούσε πάντοτε συναινετική και σώφρονα στάση και ότι προσπαθούσε να αμβλύνει τα πολιτικά πάθη και τους εμφύλιους σπαραγμούς και κατά τη διάρκεια της επανάστασης και στη συνέχεια επί Όθωνα. Διορίστηκε σε κυβερνητικές θέσεις και από τον Ιωάννη Καποδίστρια στον οποίο ήταν αφοσιωμένος.

Το 1837 έλαβε τον Αργυρό Σταυρό του Τάγματος του Σωτήρος
.

Έγραψε απομνημονεύματα στα οποία δίνονται σημαντικές πληροφορίες για την Επανάσταση του 1821 και τον αρματολισμό της Πελοποννήσου πριν από την επανάσταση.

Πέθανε στις 24 Οκτωβρίου 1854 κατά τη διάρκεια επιδημία χολέρας που έπληξε την Ελλάδα.

Πηγές

Αναφορές

Βιβλιογραφία
"ΑΠΟΜΝΗΜΟΝΕΥΜΑΤΑ ΠΑΝΑΓΙΩΤΟΥ ΜΟΝΑΣΤΗΡΙΩΤΟΥ ΠΡΑΚΤΙΚΑ ΤΟΥ ΔΡΟΜΟΥ ΜΑΣ (6 ΦΕΒΡΟΥΑΡΙΟΥ - 14 ΜΑΡΤΙΟΥ 1826), ΔΗΜΗΤΡΙΟΥ ΧΡΙΣΤΙΔΟΥ ΠΡΑΚΤΙΚΑ ΤΗΣ ΕΝ ΑΘΗΝΑΙΣ ΔΙΑΤΡΙΒΗΣ ΜΑΣ (15 - 27 ΜΑΡΤΙΟΥ 1826)", ΚΟΝΤΑΚΗΣ ΙΩΑΝΝΗΣ (ΑΝΑΓΝΩΣΤΗΣ)
"ΙΩΑΝΝΗΣ ΑΝΑΓΝΩΣΤΗΣ ΚΟΝΤΑΚΗΣ Η ΖΩΗ, ΤΟ ΕΡΓΟ ΚΑΙ ΤΑ ΑΠΟΜΝΗΜΟΝΕΥΜΑΤΑ ΤΟΥ", ΧΡΟΝΗ-ΒΑΚΑΛΟΠΟΥΛΟΥ ΜΑΡΙΑ

Αγωνιστές του 1821
Έλληνες πληρεξούσιοι
Βουλευτές Κυνουρίας
Αργυρός σταυρός του Τάγματος του Σωτήρος
Έλληνες μέλη της Φιλικής Εταιρείας
Βασίλειος Σακελαρόπουλος

Ο Βασίλειος Σακελαρόπουλος ήταν αγωνιστής του αγώνα του 1821.

Η καταγωγή του ήταν από την Ανδρίτσαινα της επαρχίας Φαναρίου Ολυμπίας. Έλαβε μέρος στον αγώνα από την αρχή της επανάστασης. Πήγε στην Καρύταινα και στη Μάχη του Λάλα, και πολέμησε στην ένδοξη μάχη του Πουσίου, όπου μαχόμενος έπεσε.

Πηγές
Novasports

Τα Νοvasports αποτελούν μία από τις δύο κατηγορίες ψηφιακού δορυφορικού πακέτου της συνδρομητικής τηλεόρασης της NOVA. Εκπέμπουν σε Ελλάδα και Κύπρο και παρουσιάζουν αθλητικά προγράμματα όπως: οι εντός έδρας αγώνες ΠΑΟΚ, Άρη, ΠΑΣ Γιάννινα, Αστέρα Τρίπολης, Ατρομήτου και Λεβαδειακού στο Ελληνικό πρωτάθλημα, τα πρωταθλήματα Αγγλίας, Ισπανίας, Γερμανίας και Γαλλίας, η Ευρωλίγκα κ.ά.

Κανάλια
Novasports News
Novasports Start
Novasports Prime
Novasports 1
Novasports 2
Novasports 3
Novasports 4
Novasports 5
Novasports 6
Novasports Premier League
Novasports Extra 1
Novasports Extra 2
Novasports Extra 3
Novasports Extra 4

Λογότυπα

Δείτε επίσης
Novacinema
Novalifε

Παραπομπές

Εξωτερικοί σύνδεσμοι
Επίσημη ιστοσελίδα Novasports

Τηλεοπτικοί σταθμοί της NOVA
Αθλητικοί τηλεοπτικοί σταθμοί
Δορυφορικοί τηλεοπτικοί σταθμοί
Τηλεοπτικά κανάλια και σταθμοί οι οποίοι ιδρύθηκαν το 2008
Θεμιστοκλής Κουρουσόπουλος

Ο Θεμιστοκλής Κουρουσόπουλος (1921 - 1998) ήταν Έλληνας δικαστικός.

Γεννήθηκε το 1921 στην Αθήνα και ήταν γιος του Βασίλειου Κουρουσόπουλου, αντιστράτηγου του ελληνικού Στρατού Ξηράς, και της Αγνής Θεοφιλάτου. Από την πλευρά του πατέρα του καταγόταν από παλιά οικογένεια στρατιωτικών και νομικών, μεταξύ των οποίων και ο προπάππος του Βασίλειος Κουρουσόπουλος, αρεοπαγίτης, ενώ από την πλευρά της μητέρας του καταγόταν από εφοπλιστική οικογένεια της Ιθάκης, συγγενική με αυτή των Σταθάτων.  

Σπούδασε νομικά στο Πανεπιστήμιο Αθηνών και στο Παρίσι και ακολούθησε δικαστική σταδιοδρομία στο Συμβούλιο της Επικρατείας. Το 1982 έγινε πρόεδρος του Β΄ τμήματος του ΣτΕ και τον επόμενο χρόνο, το 1983, διορίστηκε πρόεδρος του Συμβουλίου της Επικρατείας, θέση στην οποία παρέμεινε μέχρι το 1988, οπότε συνταξιοδοτήθηκε με την συμπλήρωση του 67ου έτους της ηλικίας του. Επίσης, από το 1994 έως το 1997 διατέλεσε πρόεδρος του Εθνικού Συμβουλίου Ραδιοτηλεόρασης (ΕΣΡ).

Υπήρξε στενός φίλος του Μένιου Κουτσόγιωργα, και στις αρχές του 1985 το όνομά του είχε συνδεθεί με την Προεδρία της Δημοκρατίας (τελικά επελέγη ο επίσης δικαστικός Χρήστος Σαρτζετάκης).

Απεβίωσε στις 28 Ιουλίου 1998 στην Αθήνα, σε ηλικία 77 ετών, από καρκίνο.

Πηγές

Έλληνες δικαστικοί
Πρόεδροι του Συμβουλίου της Επικρατείας
Δημήτριος Παππούλιας

Ο Δημήτριος Παππούλιας (1878 - 1932) ήταν Έλληνας νομικός και μέλος της Ακαδημίας Αθηνών.

Βιογραφικά στοιχεία 
Γεννήθηκε στην Αθήνα και σπούδασε νομική στο Πανεπιστήμιο Αθηνών, του οποίου έγινε και διδάκτωρ. Συμπλήρωσε τις σπουδές του στο Γκαίτινγκεν και την Λειψία και ακολούθησε ακαδημαϊκή καριέρα διοριζόμενος το 1911 καθηγητής αστικού δικαίου στη νομική σχολή του πανεπιστημίου Αθηνών. Παράλληλα ασχολήθηκε με τα διοικητικά του πανεπιστημίου εκλεγόμενος κοσμήτορας της σχολής και στη συνέχεια πρύτανης (1923 - 1924). Από το 1922 το πανεπιστήμιο λειτουργεί με νέο οργανισμό (νόμο 2905, Περί Οργανισμού του Αθήνησιν Εθνικού και Καποδιστριακού Πανεπιστημίου), ο οποίος αποτελεί κυρίως δημιούργημά του.

Κατά τη διάρκεια της ζωής του διετέλεσε μέλος αρκετών νομοθετικών επιτροπών και συλλόγων. Συγκεκριμένα ήταν μέλος της επιτροπής σύνταξης του Αστικού Κώδικα ενώ είχε χρηματίσει και πρόεδρος της Αρχαιολογικής Εταιρείας. Με την συντακτική πράξη ίδρυσης της Ακαδημίας Αθηνών, το 1926, διορίστηκε τακτικό μέλος αυτής. Έγραψε αρκετά νομικά έργα μεταξύ των οποίων «γενικαί αρχαί αστικού δικαίου» (1921) κ.α. Ο Δημήτριος Παππούλιας αναφέρεται επίσης στο μυθιστόρημα του Καραγάτση Η Μεγάλη Χίμαιρα.

Απεβίωσε στην Αθήνα το 1932. Αν και πέθανε νέος ο Παππούλιας επηρέασε την πορεία της νομικής σκέψης στην Ελλάδα.

Πηγές 

Καθηγητές νομικής Αθηνών
Μέλη της Ακαδημίας Αθηνών
Έλληνες πανεπιστημιακοί
Citroën TUB

Το Citroën TUB και το συγγενικό Citroën TUC ήταν δύο αυτοκίνητα τύπου «ελαφρύ βαν» (light van), που παρήχθησαν από τη γαλλική αυτοκινητοβιομηχανία Citroën, από τον Ιούνιο του 1939 έως τον Δεκέμβριο του 1941. Ήταν τα πρώτα επαγγελματικά μοντέλα στην ιστορία της Citroën.

Τα δύο αυτά μοντέλα, επίσης, ήταν τα πρώτα στην ιστορία στην ιστορία της αυτοκίνησης επαγγελματικά οχήματα με πλαϊνή συρόμενη πόρτα. Βασίστηκαν στο καινοτόμο Citroën Traction Avant, που είχε εισαχθεί το 1934, με το οποίο και μοιράζονταν τους κινητήρες και τα περισσότερα μηχανικά μέρη.

Εκδόσεις

TUB 

Το αρχικό μοντέλο TUB (το ακρωνύμιο σήμαινε Traction Utilitaire Basse ή Traction Utilitaire de Type B) έφερε κινητήρα βενζίνης 4-κύλινδρο σε σειρά, κυβισμού 1.628 cm³ και υδρόψυκτο, ο οποίος είχε προέλθει από την έκδοση 7C του Traction Avant. Μοιραζόταν επίσης με το Traction Avant το 3-τάχυτο μηχανικό κιβώτιο, την μπροστινή ανάρτηση και την μετάδοση της κίνησης στους μπροστινούς τροχούς. Επίσημα παρουσιάστηκε στις 5 Ιουνίου 1939, με τιμή πώλησης 36.000 γαλλικά φράγκα. Στις 13 Φεβρουαρίου 1940, ακολούθησε η σειρά 11-T série U, με κυβισμό 1.911 cm³.

Το νούμερο αντιστοιχούσε στο τότε Γαλλικό σύστημα φορολόγησης, καθώς ήταν 11CV (CV = Cheval Vapeur, φορολογήσιμοι ίπποι). Επίσης, όλα τα μοντέλα της σειράς TUB είχαν χωρητικότητα όγκου αποσκευών στα 7 κυβικά μέτρα, δηλαδή 1.020 κιλά.

TUC 

Στις 23 Ιουνίου 1941, κατά τη διάρκεια της στρατιωτικής Κατοχής της Γαλλίας από τους Ναζί, παρουσιάστηκε η έκδοση 11-T série U-C, γνωστή και ως TUC (το ακρωνύμιο σήμαινε Traction Utilitaire de Type C). Η έκδοση TUC είχε πολλές μικρές διαφοροποιήσεις από το TUB και αυξημένο βάρος κατά 50 κιλά, καθώς και λίγο μεγαλύτερη χωρητικότητα όγκου αποσκευών, που έφτασε τα 1.100 κιλά έναντι 1.020, αλλά πρόλαβε να διατηρηθεί στην παραγωγή μόλις για λίγους μήνες, έως τον Δεκέμβριο του 1941, και ελάχιστα TUC κατασκευάστηκαν.

TAMH 

Υπήρξε ακόμα και μια έκδοση ασθενοφόρου, που έφερε το όνομα TAMH.

Ηλεκτροκίνητα 

Τα έτη 1941 και 1942, γύρω στα 100 αντίτυπα των μοντέλων αυτών μετατράπηκαν σε ηλεκτροκίνητα από τον οίκο Fenwick, λόγω της τότε δυσκολίας εξεύρεσης βενζίνης κατά τη στρατιωτική Κατοχή της χώρας από τους Ναζί.

Αντικατάσταση 

Λόγω του Β΄ Παγκοσμίου Πολέμου και των μετέπειτα επιπτώσεων της στρατιωτικής κατοχής της Γαλλίας, η παραγωγή των TUB και TUC διακόπηκε σύντομα, τον Δεκέμβριο του 1941, και μόλις 1.748 αντίτυπα όλων των προαναφερθέντων εκδόσεων κατασκευάστηκαν. Τελικώς, αντικαταστάθηκαν το 1947 από το Citroën Η Van.

Αναφορές

Εξωτερικοί σύνδεσμοι 
 www.citroenorigins.co.uk/en/ Citroën TUB / TUC (στα αγγλικά)
 www.citroenorigins.fr/ Citroën TUB / TUC (στα γαλλικά)
 Informationen über den Citroën TUB (στα γερμανικά)
 Citroën TUB

TUB
Επαγγελματικά αυτοκίνητα
Γαλλικά αυτοκίνητα
Μαίρη Ραζή

Η Μαίρη (Μαρία) Ραζή (Κωνσταντινούπολη 18 Σεπτεμβρίου 1948-) είναι Ελληνίδα θεατρική και τηλεοπτική ηθοποιός.

Βιογραφικά στοιχεία
Σε ηλικία 14 ετών ήρθε στην Ελλάδα με τους γονείς της και τη μεγαλύτερη αδελφή της. Σπούδασε Γαλλική Φιλολογία ενώ φοίτησε στο Θέατρο Τέχνης Κάρολου Κουν, ενώ αποφοίτησε και από τη Δραματική Σχολή του Γιώργου Θεοδοσιάδη. Έκτοτε εργάσθηκε ανελλιπώς στο ελληνικό θέατρο σε πολλές παραστάσεις και με συνεργασίες οπως τους Σωτήρη Μουστάκα, Θύμιο Καρακατσάνη, Θανάση Βέγγο, Κώστα Χατζηχρήστο, Ρένα Βλαχοπούλου, Γιάννη Γκιωνάκη, Κώστα Καζάκο. Το 1990 ίδρυσε το θέατρο «ΠΡΟΒΑ» στην οδό Ερμού, ενώ το 2001 ίδρυσε την δική της Ανώτερη Σχολή Δραματικής Τέχνης Μαίρης Ραζή, την οποία και διευθύνει μέχρι σήμερα.

Το 1981 παντρεύτηκε τον επίσης ηθοποιό και σκηνοθέτη Σωτήρη Τσόγκα και μαζί απέκτησαν την μοναχοκόρη τους, Κοραλία Τσόγκα, ηθοποιό.

Στις 11 Οκτωβρίου 2018 βραβεύτηκε για τη συνολική της παρουσία από τη Σχολή Δημοσιογραφίας και Τηλεόρασης New Media Studies by Stamatis Malelis στην Αθήνα.

Φιλμογραφία

Θεατρικές παραστάσεις

Σε διαφόρους θιάσους

Ως συνιδρύτρια του θιάσου ΑΘΕΑΤΟ

Με το θέατρο ΠΡΟΒΑ

Τηλεοπτικές εμφανίσεις

Κινηματογραφικές εμφανίσεις

Παραπομπές

Πηγές
 Η Πρόβα - Βιογραφικό
 ΙMDB - Internet Movie Database
 RetroDB

Ελληνίδες ηθοποιοί κινηματογράφου
Ελληνίδες ηθοποιοί θεάτρου
Ελληνίδες ηθοποιοί τηλεόρασης
Μπουρτζ Χαλίφα

Το  Μπουρτζ Χαλίφα ( , ), γνωστό και ως Μπουρτζ Ντουμπάι, είναι ουρανοξύστης μέσα στην πόλη Ντουμπάι στα Ηνωμένα Αραβικά Εμιράτα και το υψηλότερο κτήριο στον κόσμο, με ύψος 827 μέτρα και 160 ορόφους. Η κατασκευή του ξεκίνησε στις 21 Σεπτεμβρίου το 2004 και ολοκληρώθηκε την 1 Οκτωβρίου 2009. Επισήμως, άρχισε να χρησιμοποιείται στις 5 Ιανουαρίου 2010

Ύψος 
Το Μπουρτζ Χαλίφα αυτή την στιγμή κατέχει το ρεκόρ του υψηλότερου κτηρίου στον κόσμο, με ύψος 828 μέτρα.

Συνολικά, όλα τα Ρεκόρ:

 Ψηλότερος ουρανοξύστης στον κόσμο: 827 μέτρα (2713 ft) (προηγούμενο: Ταϊπέι 101 – 509,2 μέτρα)
 Ψηλότερη κατασκευή: 828 μέτρα (προηγούμενο: Ραδιοϊστός της Βαρσοβίας – 646,38 μέτρα)
 Κτήριο με τους περισσότερους ορόφους: 160 (προηγούμενο Willis Tower – 108)
 Ταχύτερος ανελκυστήρας: 63 χλμ/ώρα (προηγούμενο: Taipei 101 – ταχύτητα 60 χλμ/ώρα)
 Υψηλότερο Παρατηρητήριο στον κόσμο: 124-ος όροφος, στα 452 μέτρα.
 Τζαμί στο υψηλότερο σημείο στον κόσμο: 158-ος όροφος.
 Πισίνα στον υψηλότερο σημείο στον κόσμο: 76-ος όροφος.

Ο Ουρανοξύστης 

Το κτήριο ξεκίνησε την κατασκευή του στις 21 Σεπτεμβρίου του 2004. Ο πύργος σχεδιάστηκε από την εταιρεία Skidmore, Owings and Merrill, η οποία έχει σχεδιάσει τον ουρανοξύστη Γουίλις Τάουερ (πρώην Σίαρς Τάουερ) στο Σικάγο και το πρώτο Παγκόσμιο Κέντρο Εμπορίου 1, που πήρε τη θέση των Δίδυμων Πύργων στην Νέα Υόρκη. Το σχέδιο το εμπνεύστηκαν από ένα φυτό που συναντάται στις ερήμους, το Hymenocallis. Την κατασκευή ανέλαβε η εταιρεία Samsung Engineering & Construction, η οποία και έχει κατασκευάσει τους Πύργους Πετρόνας και τον Ταϊπέι 101, ενώ το κόστος άγγιξε τα 1,2 δις ευρώ.

Διαθέτει 160 ορόφους, όπου οι πιο πολλοί προορίζονται για γραφεία και διαμερίσματα. Στο μέλλον θα κατοικούν και θα εργάζονται συνολικά 12.000 άνθρωποι. Επίσης, θα στεγάζεται και ένα ξενοδοχείο σχεδιασμένο από τον Τζιόρτζιο Αρμάνι. Ο ουρανοξύστης, ύψους 827 μέτρων, είναι ορατός από απόσταση 100 χιλιομέτρων υπό καλές καιρικές συνθήκες. Έχει συνολικά 24.348 παράθυρα και το σύστημα καθαρισμού του κόστισε 8 εκ. δολάρια. Και αξιοσημείωτο είναι ότι ο υψηλότερος όροφος έχει διαφορά θερμοκρασίας από τον πρώτο 6-7 βαθμούς Κελσίου.

Όνομα 

Το κτήριο, που ονομαζόταν μέχρι και μία μέρα πριν τα εγκαίνια Μπουρτζ Ντουμπάι (Πύργος του Ντουμπάι), ονόμάστηκε Μπουρτζ Χαλίφα προς τιμή του σεΐχη του Άμπου Ντάμπι και πρόεδρο των Ηνωμένων Αραβικών Εμιράτων, του Χαλίφα μπιν Ζαγέντ αλ Ναχαγιάν.

Dubai Fountain 

Στο εξωτερικό χώρο του Μπουρτζ Χαλίφα υπάρχει ένα τεράστιο σιντριβάνι, που η κατασκευή του κόστισε 217 εκατομμύρια δολάρια. Το σιντριβάνι με το όνομα Dubai Fountain κατασκευάστηκε από την εταιρεία "WER Design", η εταιρεία που κατασκεύασε και το σιντριβάνι στο ξενοδοχείο Μπελάτζιο στο Λας Βέγκας. Περιλαμβάνει 6.600 φώτα και 50 προβολείς (projectors), έχει μήκος 275 μέτρα και εκτοξεύει νερό σε ύψος 150 μέτρων.

Παραπομπές

Εξωτερικοί σύνδεσμοι
 

Κτίρια και κατασκευές στο Ντουμπάι
Μπουρτζ Χαλίφα
Ξενοδοχεία στα Ηνωμένα Αραβικά Εμιράτα
Ούμπρια

Η Ούμπρια (ή, παλαιότερη ελληνική γραφή, Ουμβρία), (ιταλικά: Umbria) είναι περιφέρεια της Ιταλίας και βρίσκεται στο κέντρο περίπου της χερσονήσου.

Γεωγραφία 
Συνορεύει δυτικά με Τοσκάνη, ανατολικά με Μάρκε, νοτιοδυτικά και νότια με Λάτσιο.
Η συνολική έκταση της περιφέρειας είναι 8.456 τ.χλμ., και ο πληθυσμός 892.351. Κυριότερη πόλη και πρωτεύουσα της περιφέρειας είναι η Περούτζια, με 165.207 κατοίκους. . Άλλες μικρότερες πόλεις είναι
το Σπολέτο , το Τέρνι, η Ασίζη, το Ορβιέτο, το Σπέλο, η Μπεβάνια, το Μοντεφάλκο, το Γκούμπιο, η Νόρτσα, η Βαλνερίνα, η Ντερούτα, η Τσιτά ντι Καστέλο, το Φολίνιο και το Τόντι. 

Διοικητικά χωρίζεται σε δύο επαρχίες, την Επαρχία Περούτζια και την Επαρχία Τέρνι.

Στην Ούμπρια βρίσκεται η 4η μεγαλύτερη λίμνη της Ιταλίας, η Τραζιμένο και η μικρότερη Κορμπάρα . Την διασχίζουν οι ποταμοί Τίβερης, Νέρας, Κιάνι, Σάλτο και ο Νεστόρε , οι ψηλότερες βουνοκορφές είναι τα όρη Μόντε Φαλβάτο (1.082μ.) και Μόντε Σουμπάζιο (1.290μ.) .

Είναι η μόνη περιφέρεια της Ιταλίας που δεν έχει ακτογραμμή ούτε σύνορα με άλλες χώρες.

Ιστορία 
Η περιοχή πρωτοκατοικήθηκε από τους Ούμβρους ανάμεσα στον 9ο και 4ο αιώνα π.Χ. στους οποίους οφείλει και το όνομα της. Οι Ούμβροι σύμφωνα με τον Πλίνιο είναι από τις παλιότερες φυλές της Ιταλικής χερσονήσου και οφείλουν το όνομα τους στην ελληνική λέξη ὄμβρος που έχει σχέση με το νερό και οδήγησε στην ιδέα ότι ήταν λαός που είχε επιζήσει του κατακλυσμού άρα και ο αρχαιότερος στην Ιταλία.

Οι Ούμβροι δέχτηκαν την εισβολή και κατάκτηση αρχικά από τους Ετρούσκους και αναγκάστηκαν να αποτραβηχτούν σε ορεινά μέρη των Απενίνων. Αναφέρεται ότι βοήθησαν τους Σαμνίτες κατά των Ρωμαίων. Σταδιακά οι Ρωμαίοι έχτισαν αποικίες και αφομοίωσαν τους Ούμβρους

Στα εδάφη της Ούμβριας τον μεσαίωνα υπήρξε το Δουκάτο του Σπολέτο. Μετά τη διάλυσή του η περιοχή πέρασε στην παπική εξουσία. Από το 1861 είναι τμήμα του βασιλείου της Ιταλίας, και από το 1946 μέλος της Ιταλικής δημοκρατίας.

Οικονομία 
Η οικονομία της Ούμπρια στηρίζεται κυρίως στην γεωργία , καπνά ελαιόλαδο και αμπελώνες που βγάζουν εξαιρετικής ποιότητας κρασί. Άλλο προϊόν είναι η μαύρη τρούφα , εδώ παράγεται το 45% του εν λόγω προϊόντος στην Ιταλία.

Η βιομηχανία τροφίμων στην Ούμπρια παράγει επεξεργασμένα χοιρινά, κρέατα, προϊόντα ζαχαροπλαστικής, ζυμαρικά και τα παραδοσιακά προϊόντα της Βαλνερίνα (τρούφες, φακές, τυριά). Επίσης άλλες κύριες βιομηχανίες κλωστοϋφαντουργικών προϊόντων, ενδυμάτων, αθλητικών ειδών, σιδήρου και χάλυβα, χημικών προϊόντων και διακοσμητικών κεραμικών .

Διοίκηση 
Πρόεδρος είναι η Ντονατέλα Τεσέι (Λέγκα του Βορρά) από τις 11 Νοεμβρίου 2019, έχοντας κερδίσει τις εκλογές που διεξήχθησαν στις 27 Οκτωβρίου 2019, λαμβάνοντας ποσοστό 57,6%.

Παραπομπές

Βιβλιογραφία 
Chisholm, Hugh, ed (1911). Encyclopædia Britannica (11th ed.). Cambridge University Press.

Εξωτερικοί σύνδεσμοι 

 

Ούμπρια
Πρωτάθλημα πετοσφαίρισης Α' εθνικής κατηγορίας ανδρών 1978-1979

Το πανελλήνιο πρωτάθλημα πετοσφαίρισης Α' Εθνικής για τη σεζόν 1978/79 ξεκίνησε την 29η Οκτωβρίου του 1978 και ολοκληρώθηκε στις 18 Μαρτίου του 1979. Συμμετείχαν δέκα ομάδες και το σύστημα διεξαγωγής ήταν ίδιο με την προηγούμενη περίοδο. Μετά την κανονική περίοδο οι ομάδες χωρίστηκαν σε δύο ομίλους για τις θέσεις 1-5 και 6-10 και έδωσαν άλλον ένα γύρο σε ουδέτερη έδρα μόνο οι ομάδες του ομίλου 1-5. Πρωταθλήτρια αναδείχθηκε αήττητη η ομάδα του Ολυμπιακού Πειραιώς για έκτη φορά στην ιστορία του.

Κανονική περίοδος

Βαθμολογία 

Βαθμολογικό σύστημα: '''2 βαθμοί για νίκη, 1 βαθμός για ήττα (κανένας βαθμός σε περίπτωση μηδενισμού).

Τελική φάση 
Στην τελική φάση οι ομάδες χωρίστηκαν σε δύο ομίλους για τις θέσεις 1−5 και 6−10. Οι ομάδες μετέφεραν τα μεταξύ τους αποτελέσματα κι αγωνίστηκαν σε έναν γύρο με μονούς αγώνες (4 αγώνες για κάθε ομάδα).

Θέσεις 1−5 
Οι ομάδες ξεκίνησαν με τους εξής βαθμούς, με βάση τα μεταξύ τους αποτελέσματα από την κανονική περίοδο:
 Ολυμπιακός 16 βαθμούς, 8–0 νίκες
 Παναθηναϊκός 12 β., 4–4
 Δημόκριτος 11 β., 3–5
 Νηρέας 11 β., 3–5
 Ηρακλής 10 β., 2–6

Θέσεις 6−10

Κατάταξη

Τελική κατάταξη

Πηγές 
https://archive.is/20120723045221/www.athlitikihxo.gr/
http://www.nlg.gr

Α εθνική κατηγορία πετοσφαίρισης ανδρών
Πετοσφαίριση το 1978
Πετοσφαίριση το 1979
Πρωτάθλημα πετοσφαίρισης Α' εθνικής κατηγορίας ανδρών 1976-1977

Το πανελλήνιο πρωτάθλημα πετοσφαίρισης Α' Εθνικής κατηγορίας για τη σεζόν 1976/77 ξεκίνησε στις 26 Οκτωβρίου του 1976 και ολοκληρώθηκε στις 4 Μαρτίου του 1977 με τον αγώνα μπαράζ Παναθηναϊκού−Ολυμπιακού. Πρωταθλητής αναδείχθηκε ο Παναθηναϊκός για δέκατη φορά στην ιστορία του. Δεν υποβιβάστηκε καμία ομάδα λόγω της αύξησης των συμμετεχόντων ομάδων από οκτώ σε δέκα την επόμενη σεζόν, 1977/78. Αντιθέτως οι δύο τελευταίες ομάδες της βαθμολογίας, ο Ιωνικός και η Λάρισα, κατόρθωσαν να εξασφαλίσουν δύο θέσεις στην Α' εθνική της περιόδου 1977-78 μετά από αγώνες μπαράζ με τις δευτεραθλήτριες των δύο ομίλων της Β' Εθνικής, Νηρέα Κολωνού και Έσπερο Βυζαντίου.

Βαθμολογία

Μπαράζ 
Όπως και την προηγουμένη περίοδο, ο Παναθηναϊκός και ο Ολυμπιακός ισοβάθμισαν, κι έδωσαν αγώνα μπαράζ για τον τίτλο. Αυτή τη φορά νικητής και κατ' επέκταση πρωταθλητής Ελλάδας αναδείχθηκε ο Παναθηναϊκός, επικρατώντας του αντιπάλου του με 3−1

Παραπομπές

Πηγές 
https://archive.is/20120723045221/www.athlitikihxo.gr/
http://www.nlg.gr

Α εθνική κατηγορία πετοσφαίρισης ανδρών
Πετοσφαίριση το 1976
Πετοσφαίριση το 1977
Πρωτάθλημα πετοσφαίρισης Α΄ εθνικής κατηγορίας ανδρών 1982-1983

Το πρωτάθλημα Ελλάδας πετοσφαίρισης Α΄ Εθνικής κατηγορίας της περιόδου 1982-83 πραγματοποιήθηκε με τη συμμετοχή δώδεκα ομάδων, έξι από την Αθήνα, τριών από τη Θεσσαλονίκη και τριών από την επαρχία. Πρωταθλήτρια αναδείχθηκε η ομάδα του Ολυμπιακού για ένατη φορά στην ιστορία του, χάρη στη μεγάλη νίκη μέσα στη Λεωφόρο επί του Παναθηναϊκού με 1-3 σετ (12-15, 15-3, 10-15, 7-15) την τελευταία αγωνιστική (2 Μαρτίου του 1983). Ο Ολυμπιακός είχε επικρατήσει του Παναθηναϊκού και στην έδρα του με 3-2, ενώ γνώρισε τη μοναδική του ήττα εκτός έδρας από τον Άρη με 3-2.

Βαθμολογία

Πηγές 
https://archive.is/20120723045221/www.athlitikihxo.gr/
http://www.nlg.gr

Α εθνική κατηγορία πετοσφαίρισης ανδρών
Πετοσφαίριση το 1982
Πετοσφαίριση το 1983
Πανελλήνιο πρωτάθλημα πετοσφαίρισης ανδρών 1968

Το πανελλήνιο πρωτάθλημα πετοσφαίρισης 1968, διοργανώθηκε, όπως όλα τα πανελλήνια πρωταθλήματα, σε δύο φάσεις. Στην πρώτη φάση διεξήχθησαν τα τοπικά πρωταθλήματα, από τα οποία επτά ομάδες εξασφάλισαν τη συμμετοχή τους στην τελική φάση (4 ομάδες από το πρωτάθλημα Κέντρου, 2 ομάδες από το πρωτάθλημα Θεσσαλονίκης και 1 ομάδα από το Πανεπαρχιακό). Η τελική φάση διεξήχθη στη Θεσσαλονίκη. Πρωταθλητής αναδείχθηκε ο Ολυμπιακός για πρώτη φορά στην ιστορία του.

Τελική φάση
Η τελική φάση διεξήχθη στη Θεσσαλονίκη 1 εώς 7 Ιουλίου 1968. Συμμετείχαν επτά ομάδες, ο Ολυμπιακός, ο Παναθηναϊκός, το Παγκράτι και ο Πανελλήνιος από το πρωτάθλημα Κέντρου, ο Άρης και ο Ηρακλής από το πρωτάθλημα Θεσσαλονίκης και η Ολυμπιάς Πατρών από το Πανεπαρχιακό. Ο Ολυμπιακός κατέκτησε αήττητος το πρωτάθλημα και μάλιστα χωρίς να χάσει ούτε σετ. Συνολικά σε όλη τη σαιζόν, η μόνη ήττα που γνώρισε ο Ολυμπιακός, ήταν η απροσδόκητη ήττα μέσα στην έδρα του από το Νηρέα με 2−3 για το πρωτάθλημα Κέντρου.

Αποτελέσματα

Τελική βαθμολογία

Πηγές 
 Αθλητική Ηχώ, 12 Ιουλίου 1968  σελίδα 5, αποτέλεσματα Πανελλήνιου πρωταθλήματος και τελική βαθμολογία.
 https://archive.is/20120723045221/www.athlitikihxo.gr/
 http://www.nlg.gr
 Δυναμικό Ολυμπιακού 1968 www.olympiacossfp.gr
 Δυναμικό Ολυμπιακού 1968-1994  www.greekvolley.gr

Πανελλήνιο πρωτάθλημα πετοσφαίρισης ανδρών
Πετοσφαίριση το 1968
Πρωτάθλημα πετοσφαίρισης Α1 εθνικής κατηγορίας ανδρών 1997-1998

Το πρωτάθλημα Ελλάδας πετοσφαίρισης ανδρών 1997−1998 έγινε με τη συμμετοχή δώδεκα ομάδων. Πρωταθλητής αναδείχθηκε ο Ολυμπιακός για πρώτη φορά μετά από τέσσερα χρόνια. Στην Α2 κατηγορία υποβιβάστηκαν ο Πανελλήνιος και ο Εθνικός Αλεξανδρούπολης.

Κανονική περίοδος

Βαθμολογία 
Στην κορυφή ισοβάθμισαν η Ορεστιάδα, ο Ολυμπιακός και ο Άρης. Η Ορεστιάδα κατέλαβε την πρώτη θέση γιατί είχε 7 βαθμούς στα μεταξύ τους παιχνίδια, ο Ολυμπιακός 6 και ο Άρης 5. Στα πλέι οφ μπήκαν και ο Παναθηναϊκός, η ΑΕΚ, ο Ηρακλής, ο Κτησιφών και η Φιλία.

 Η Φιλία Ηλιούπολης έχει 1 μηδενισμό.

Αποτελέσματα 

ΑΕΚ-Φιλία Ηλ. 3-0 στα χαρτιά.

Play off

Προημιτελικοί 
Οι ομάδες με πλεονέκτημα έδρας επικράτησαν και προκρίθηκαν στην 4αδα. Στο ζευγάρι Ορεστιάδα-Φιλία, η ομάδα της Ηλιούπολης δε μπόρεσε να μεταβεί στην Ακριτική πόλη για τον πρώτο αγώνα, και μηδενίστηκε. Καθώς είχε ήδη ένα μηδενισμό στην κανονική περίοδο, αποβλήθηκε από τη συνέχεια των πλέι οφ και ο δεύτερος αγώνας δεν έγινε. Οι πρώτοι αγώνες έγιναν στις 9 Απριλίου, οι δεύτεροι στις 11 Απριλίου και ο τρίτος αγώνας ΠΑΟ-ΑΕΚ στις 13 Απριλίου.

Ημιτελικοί 
Και σε αυτή τη φάση, οι ομάδες με πλεονέκτημα έδρας επικράτησαν. Η Ορεστιάδα και ο Ολυμπιακός "καθάρισαν" με 2-0 νίκες Παναθηναϊκό και Άρη αντίστοιχα και προκρίθηκαν στο μεγάλο τελικό. Οι πρώτοι αγώνες έγιναν στις 15 Απριλίου και οι δεύτεροι στις 22 Απριλίου.

Μεγάλος Τελικός 
Στον τελικό ο Ολυμπιακός έσπασε το πλεονέκτημα έδρας της Ορεστιάδας στον τελευταίο αγώνα και κατέκτησε το πρωτάθλημα για πρώτη φορά έπειτα από τέσσερα χρόνια.

Οι τελικοί

Τελική κατάταξη

Παραπομπές

Εξωτερικοί σύνδεσμοι 
Αποτελέσματα play off Ιστότοπος archive.sport.gr
Βαθμολογία Ιστότοπος archive.sport.gr

1997 1998
Πετοσφαίριση το 1997
Πετοσφαίριση το 1998
Σουμέηκερ-Λέβυ 9

Ο Κομήτης Σουμέηκερ-Λέβυ 9, (Shoemaker-Levy 9), ήταν κατακερματισμένος κομήτης που συγκρούσθηκε με τον πλανήτη Δία τον Ιούλιο του 1994. Η σύγκρουση αυτή, εξω-ηλιακού αντικειμένου με πλανήτη του ηλιακού συστήματος θεωρείται η πρώτη που παρατηρήθηκε και μάλιστα με ιδιαίτερο ενδιαφέρον σχεδόν απ΄ όλους τους αστρονόμους και όχι μόνο.

Τον Κομήτη αυτόν ανακάλυψαν το ζεύγος των Αμερικανών αστρονόμων Ευγένιος και Καρολίνα Σουμέηκερ μαζί με τον φίλο τους Αμερικανοεβραίο Δαυίδ Λέβυ -από τα επίθετα των οποίων έλαβε το όνομα- μόλις ένα χρόνο πριν στις 24 Μαρτίου του 1993 σε φωτογράφηση του πλανήτη Δία. Η φωτογράφιση εκείνη έγινε από το 46 εκατοστών διαμέτρου, τηλεσκόπιο Σμιντ του Αστεροσκοπείου Πάλομαρ, που βρίσκεται στη Καλιφόρνια των ΗΠΑ.

Εξετάζοντας τη φωτογραφία εκείνη ο κομήτης αυτός παρουσίαζε μια περίεργη μορφή με πολλά φωτεινά στη σειρά σημεία. Τότε προτάθηκε ότι οι εν λόγω αστρονόμοι είχαν ανακαλύψει τα τεμάχια κάποιου προηγούμενου κομήτη που είχε παγιδευτεί στο βαρυτικό πεδίο του γίγαντα πλανήτη Δία πιθανόν από τη δεκαετία του 1960, που είχε κατακερματιστεί και που κινούνταν στη σειρά σε μορφή κομβόι προς τον πλανήτη με επικείμενη σύγκρουση.

Τελικά η σύγκρουση των 21 τμημάτων του κομήτη με τον Δία άρχισε στις 16 Ιουλίου του 1994 και ολοκληρώθηκε έξι ημέρες μετά στις 22 Ιουλίου. Ακριβώς τότε που ο διαστημικός επιστημονικός χώρος γιόρταζε τον Αργυρό Ιωβηλαίο (25 χρόνια) του πρώτου περιπάτου του ανθρώπου στη Σελήνη που είχε πραγματοποιήσει ο Νηλ Άρμστρονγκ, στις 20 Ιουλίου του 1969.

Κομήτες
Δίας (πλανήτης)
Νιλς Γκούσταφ Νταλέν

Ο Νιλς Γκούσταφ Νταλέν (30 Νοεμβρίου 1869 - 9 Δεκεμβρίου 1937) ήταν Σουηδός νομπελίστας και βιομήχανος, ο ιδρυτής της εταιρείας Άγκα και εφευρέτης της κουζίνας AGA και του φωτός Νταλέν το οποίο χρησιμοποιούνταν σε φάρους. Το 1912 βραβεύθηκε με το Νόμπελ Φυσικής «για την εφεύρεση των αυτόματων ρυθμιστών για το φωτισμό σε φάρους και σημαδούρες».

Ο Νταλέν γεννήθηκε στο Stenstorp, ένα μικρό χωριό στη Falkoping, Västra Götaland. Διαχειριζόταν το οικογενειακό αγρόκτημα, το οποίο επέκτεινε για να περιλαμβάνει έναν κήπο στην αγορά, εμπόρους σπόρων και των γαλακτοκομικών προϊόντων. Το 1912 εφηύρε έναν ελεγκτή λιπαρών για τον έλεγχο της ποιότητας του γάλατος το οποίο στάλθηκε στην Στοκχόλμη στον Gustaf de Laval, ο οποίος εντυπωσιάστηκε με τον αυτοδίδακτο Νταλέν και την εφεύρεση του και του πρότεινε να πάρει μια τεχνική εκπαίδευση. Στη συνέχεια εγινε δεκτός στο Chalmers University of Technology, όπου πήρε το μεταπτυχιακό του και ένα διδακτορικό στην έξοδο του το 1896. Ο Νταλέν ήταν περίπου ο ίδιος τύπου εφευρέτη με τον Gustaf de Laval, δεν φοβόταν να δοκιμάσει «αδύνατες» ιδέες, αλλά ο Νταλέν ήταν πολύ πιο προσεκτικός με τα οικονομικά της εταιρίας. Τα προϊόντα του θα έπρεπε να έχουν μια σταθερή θέση στην αγορά πριν από την εισαγωγή ενός νέου προϊόντος. Κατά τη διάρκεια της ζωής της η AGA ήταν μία από τις πλέον καινοτόμες επιχειρήσεις στη Σουηδία και πάραγε μια μεγάλη ποικιλία προϊόντων που μεγάλωνε κάθε χρόνο. Τέλος, στις αρχές της δεκαετίας του 1970 η AGA αναγκάστηκε να αλλάξει μεταξύ των προϊόντων και να επικεντρωθεί σε αέρια για βιομηχανική χρήση.

Παραπομπές

Σουηδοί εφευρέτες
Σουηδοί μηχανικοί
Σουηδοί φυσικοί
Σουηδοί βιομήχανοι
Βραβευμένοι με Νόμπελ Φυσικής